കലക്കവെള്ളത്തില് മീന്പിടിക്കാന് ബിജെപി വര്ഗീയത ആളിക്കത്തിക്കുന്നു: ചെന്നിത്തല തിരുവനന്തപുരം: രാജ്യത്ത് വര്ഗീയത ആളിക്കത്തിക്കുവാന് ബിജെപി പരമാവധി ശ്രമിച്ചു കൊണ്ടിരിക്കുകയാണെന്ന് കോണ്ഗ്രസ് നേതാവ് രമേശ് ചെന്നിത്തല. മുന്പ് എങ്ങും ഇല്ലാത്ത നിലയില് ഇന്ന് രാജ്യത്തും, സംസ്ഥാനത്തും വര്ഗീയ ചേരിതിരിവ് ഉണ്ടാക്കുവാന് ബിജെപി ശ്രമം നടത്തുകയാണ്.പാലാ ബിഷപ്പിന്റെ പ്രസ്താവനയെ ചൊല്ലി കലക്കവെള്ളത്തില് മീന് പിടിക്കാന് നോക്കുകയാണ് ബിജെപി. നമുക്ക് ആവശ്യം മത വിശ്വാസികള് തമ്മിലുള്ള അനുരഞ്ജനവും, യോജിപ്പും പരസ്പര വിശ്വാസത്തോടുകൂടി ഉള്ള പ്രവര്ത്തനങ്ങളും ആണ്. കേരളം മതനിരപേക്ഷതയില് ഉറച്ചു നില്ക്കുന്ന ഒരു സംസ്ഥാനമാണ്. നമ്മുടെ സംസ്ഥാനത്ത് ബിജെപി ജനങ്ങളെ തമ്മിലടിപ്പിക്കാനുള്ള കാരണങ്ങള് കണ്ടെത്തുവാന് ബോധപൂര്വം ശ്രമിക്കുന്നു. ഗോവ ഗവര്ണര് ശ്രീധരന് പിള്ളയുടെ പ്രസ്താവന ഗവര്ണറുടെ കസേരയ്ക്ക് ഒരിക്കലും യോജിച്ചതല്ല. മതേതരത്വത്തിന് പേരുകേട്ട നമ്മുടെ കേരളത്തില് സമാധാന അന്തരീക്ഷം കളങ്കപ്പെടുത്താന് നോക്കുന്ന ബിജെപി യെ നാം ഒരുമിച്ച് നിന്ന് നേരിടണം. ഗോള്വാള്ക്കറുടെ ചരിത്രം പഠിപ്പിക്കാന് താല്പര്യം എടുക്കുന്ന പിണറായി വിജയന്റെ വൈസ് ചാന്സലര് ആണ് ഇന്ന് കേരളത്തില് ഉള്ളത്. മഹാത്മാ ഗാന്ധിയെയും ജവഹര്ലാല് നെഹ്റുവിനെയും മാറ്റിനിര്ത്തി ഗോള്വാള്ക്കറെ പഠിപ്പിക്കണം എന്ന് പറയുന്ന വൈസ് ചാന്സലറും അക്കാഡമിക് സമിതികളും ആരുടെ താല്പര്യങ്ങളാണ് സംരക്ഷിക്കാന് നോക്കുന്നതെന്നും ചെന്നിത്തല ചോദിച്ചു.